ЗэфIэкIышхуэ зыбгъэдэлъ Джэрыджэ Арсен
Кэнжэ къуажэм ЩэнхабзэмкIэ и унэм пшыхь гуапэ иджыблагъэ щекIуэкIащ. Ар ирагъэхьэлIащ усакIуэ, журналист цIэрыIуэ, «Эльбрус» тхылъ тедзапIэм адыгэбзэкIэ къыщыдэкI тхылъхэм я редактор Джэрыджэ Арсен и ныбжьыр илъэс 70 зэрыри- къуам. Зэхыхьэр къызэрагъэпэщащ ЩэнхабзэмкIэ унэм и унафэщI Мамий Заретэрэ абы и къуэдзэ Балэ Людмилэрэ.
Дау Марьянэ Джэрыджэ Арсен йохъуэхъу.
Джэрыджэ Арсен и лэжьэгъухэм, и ныбжьэгъухэм, Кэнжэ къуажэм и курыт еджапIэхэм я егъэджакIуэхэм, еджакIуэхэм, абы и творчествэм дихьэххэм, и унагъуэмрэ и Iыхьлыхэмрэ зэхыхьэм зыкърагъэхьэлIат. Пшыхьыр гукъинэжу ирагъэкIуэкIащ икIи Джэрыджэм и усэхэм къеджащ, абыхэм ящIэлъ гупсысэхэм, ахэр зытеухуахэм тепсэлъыхьащ IуэхущIапIэм и лэжьакIуэхэу Къанкъул Ислъамрэ Къагъырмэс ФатIимэрэ.
— Джэрыджэ Арсен, сыт хуэдэ IэнатIэ пэрытми, зи ужь итыр адыгэбзэмрэ лъэпкъ литературэмрэ зэрызригъэужьынырщ, ахэр нэхъри хъума зэрыхъунырщ, ипэкIэ зэригъэкIуэтэнырщ, — жиIащ Балэ Людмилэ пшыхьыр къыщызэIуихым. — ЦIыкIухэм зи къалэмыр хуэзыгъабзэ усакIуэ куэд дызэримыIэр къэплъытэ- мэ, сабий литературэм абы хуищI хэлъхьэныгъэр къыпхуэмылъытэным хуэдэу инщ. Ар УФ-м и Журналистхэми ТхакIуэхэм я зэгухьэныгъэхэми хэтщ.
Къэбэрдей Адыгэ Хасэм и тхьэмадэ, «Адыгэ пса-лъэ» газетым и редактор нэхъыщхьэ ХьэфIыцIэ Мухьэмэд кIэщIу тепсэлъыхьащ Джэрыджэр адыгэбзэкIэ республикэм къыщыдэкI лъэпкъ газетым илъэс зыбжанэкIэ зэрыщылэжьам, иужькIэ КъБР-м ЩэнхабзэмкIэ и министерствэм зэрыкIуам, мы зэманым «Эльбрус» тхылъ тедзапIэм зэрыщыIэм, ауэ сыт хуэдэ IэнатIэ Iутми лъэпкъ литературэр зэи IэщIыб зэримыщIым, хьэл-щэн дахэхэр зэрыдэплъагъум. Мухьэмэд и ныбжьэгъум зыхуигъэзащ узыншагъэ быдэ иIэу илъэс куэдкIэ псэуну.
Джэрыджэ Арсен лъэпкъ журналистикэмрэ литературэмрэ хуищIа хэлъхьэныгъэфIхэм къытеувыIащ икIи зэныбжьэгъугъэ яку дэлъу, зэдэгушыIэу зэрызэдеджар игу къигъэкIыжащ филологие щIэныгъэхэм я доктор, профессор БакIуу Хъанджэрий.
— Лъэпкъым и набдзэу ялъытэр Арсен хуэдэхэращ. Абы и Iэдакъэ къыщIэкIа усэфIхэм ящыщу сызыщымыгъуазэ куэд кIуэ пэтми къызэрыкъуэкIыр гуапэщ. ЗэфIэкIкIэ Тхьэр къызэрыхуэупсам, образнэу зэрыусэм дрогушхуэ. ГуфIэгъуэкIэ гъэнщIа гъащIэ кIыхь, гъуэгуанэ бгъуфIэ къехъулIэну сохъуэхъу! — жиIащ Хъанджэрий.
— Ди зэныбжьэгъугъэр илъэс 30-м щIигъуащ. Абы къриубыдэу Арсен сигу щебгъа е сыкъыщимыгъэпэ-жа къэхъуакъым. Къалэн щыпщI дэтхэнэ зы Iуэхури гурэ псэкIэ зыгъэв, псори зэпэзылъытэ, нэгъэсауэ гудзакъэ зиIэ цIыхущ ар. Илъэс зыбжанэ хъуауэ Щэнхабзэм и лэжьакIуэхэм я профсоюзым и президиу-мым хэту къыддолажьэ. Абы и псалъэрэ и чэнджэщкIэ щэнхабзэм и лэжьакIуэ куэдым я Iуэху кIуэтащ, цIыхухэм фIыуэ къалъагъу. ЗэфIэкI зэрыбгъэдэлъым, и IэнатIэм зэрыхуэпэжым дропагэ. Узыхуейм уи Iэр техуэу илъэс куэдкIэ Тхьэм ди япэ уригъэт! — жиIащ Щэнхабзэм и лэжьакIуэхэм я профсоюзым и Къэбэрдей-Балъкъэр щIыналъэ зэгухьэныгъэм и унафэщI, УФ-м щIыхь зиIэ и артисткэ Дау Марьянэ.
Даум Джэрыджэ Арсен псалъэ гуапэ куэд хужиIа нэужь, зи лIыкIуэ IуэхущIапIэм къыбгъэдэкI дыщэ дамыгъэр тыгъэ хуищIащ, лъэпкъ щэнхабзэм зегъэужьыным, республикэм и профсоюз лэжьыгъэр егъэфIэкIуэным, лэжьакIуэхэм я Iуэхухэр дэгъэкIыным илъэс куэдкIэ хэлъхьэныгъэфI зэрыхуищIам, и IэнатIэм гу къабзэрэ псэ хьэлэлкIэ зэрыпэрытым папщIэ.
Къуажэм дэс нэхъыжьхэу ЖьэкIэмыхъу Борис, Къэзанш Валерэ,Иуаз Мухьэмэд сымэ къыхагъэщащ Джэрыджэр, Кэнжэ къызэрыIэпхъуэрэ куэд мыщIа-ми, я жылэгъу щыпкъэу къызэралъытэр, ар адыгэлI нэсым, гъэсэныгъэ ин зыхэлъ цIыхум зэрищапхъэр, анэдэлъхубзэм, лъэпкъ литературэм зегъэужьыным зэрытелажьэм зэрыригушхуэр, узыншагъэ быдэ иIэу, и унагъуэм берычэтыр имыкIрэ цIыху кIуапIэу лъэпкъым илъэс куэдкIэ иджыри хуэлэжьэну зэрагуапэр.
Пшыхьым къыщыпсэлъахэм нэхъыщхьэу жаIар къызэщIэпкъуэжмэ, ар Джэрыджэм и гъащIэр Хэкум, лъэпкъ литературэмрэ щэнхабзэмрэ хуэлэжьэным, адыгэбзэр, хабзэр хъумэным, щIэблэм я деж нэхьэсыным зэрытриухуарщ, а Iуэхухэм хуэпэжу зэрыпэрытырщ, композиторхэу Жырыкъ Заур, Къэбэрдокъуэ Борис сымэ, нэгъуэщIхэми абы и усэхэм макъамэхэр щIалъхьэу уэрэд гурыхь зэрыхъуарщ, къызыхэ-кIа лъэпкъым и гъащIэр насып защIэу зылъагъуну щIэхъуэпс усакIуэм и гъащIэр щIэблэм я дежкIэ зэрыщапхъэрщ.
Пшыхьыр ягъэдэхащ уэрэджыIакIуэхэу Дау Марьянэ, Бесчокъуэ Майе, ШэджыхьэщIэ Аслъэнбий, Шэрджэс Iэсият, Джэрыджэ Аслъэнбий, Кэнжэ къуажэм ЩэнхабзэмкIэ и унэм и лэжьакIуэхэу Вындыжь Аскэррэ Мамий Аслъэнрэ, а IуэхущIапIэм и «Нартсанэ» сабий къэфакIуэ ансамблым и солистхэу ГъукIэ Сабинэрэ Шагъыр Иналрэ, Аруан районым хыхьэ Къуэжьыкъуей Ищхъэрэ къуажэм и курыт еджапIэм и еджакIуэхэу, Грознэ къалэм иджыблагъэ лъэпкъ IэмэпсымэхэмкIэ щекIуэкIа IуэрыIуатэ фестивалым пашэ щыхъуа пшынауэхэу Мер Виолеттэрэ ГъукIэжь Динарэрэ, нэгъуэщIхэми. Джэрыджэ Арсен и сабий усэхэм гъэхуауэ къеджащ Налшык къалэм и сабий гъэсапIэ №20-мрэ Кэнжэ къуажэм ЩэнхабзэмкIэ и унэм театр IэзагъэмкIэ щиIэ гупжьеймрэ екIуалIэ цIыкIухэр.
Джэрыджэ Арсен фIыщIэ яхуищIащ зэхыхьэ гуапэр къызэзыгъэпэщахэм, абы кърихьэлIахэм, псалъэ гуапэхэр къыхужызыIахэм.
ТЕКIУЖЬ Заретэ.
